
KLASA: 024-01/22-01/37
URBROJ: 2196-8-01/01-22-01
Bogdanovci, 26.09.2022. godine
Na temelju članaka 26., 27., 31., 33., 44., i 48. Zakona o komunalnom gospodarstvu („NN 68/18, 110/18, 32/20.) te članka 29. Statuta Općine Bogdanovci („Službeni vjesnik Vukovarsko-srijemske županije“ broj 4/21), Općinsko vijeće Općine Bogdanovci je na svojoj 17. sjednici, održanoj dana 26.09.2022. godine, donijelo je sljedeću
O D L U K U

o komunalnim djelatnostima na području Općine Bogdanovci
I. OPĆE ODREDBE
Članak 1.


Ovom Odlukom određuju se vrste komunalnih djelatnosti koje se obavljaju na području Općine Bogdanovci, određuju se i druge djelatnosti koje se smatraju komunalnim djelatnostima kojima se podižu uvjeti života i od značaja su za Općinu Bogdanovci, organizacijski oblici obavljanja komunalnih djelatnosti, način i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Bogdanovci.
            Izrazi koji se koriste u ovoj Odluci, a imaju rodno značenje odnose se jednako na muški i ženski rod.

Članak 2.

Komunalne djelatnosti kojima se osigurava održavanje komunalne infrastrukture na području općine Bogdanovci su:
1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,

3. održavanje građevina javne odvodnje oborinskih voda,

4. održavanje javnih zelenih površina,

5. održavanje građevina, uređaja i predmeta javne namjene, 

6. održavanje groblja i mrtvačnica unutar groblja
7. održavanje čistoće javnih površina i
8. održavanje javne rasvjete.
U sklopu obavljanja djelatnosti iz stavka 1. ovog članka može se osigurati i građenje komunalne infrastrukture.

Kod građenja, održavanja i korištenja javnih površina i javnih građevina potrebno je voditi računa o omogućavanju kretanja i pristupačnosti osobama sa posebnim potrebama.

Pod održavanjem nerazvrstanih cesta podrazumijeva se skup mjera i radnji koje se obavljaju tijekom cijele godine na nerazvrstanim cestama, uključujući i svu opremu, uređaje i instalacije, sa svrhom održavanja prohodnosti i tehničke ispravnosti cesta i prometne sigurnosti na njima (redovito održavanje), kao i mjestimičnog poboljšanja elemenata ceste, osiguravanja sigurnosti i trajnosti ceste i cestovnih objekata i povećanja sigurnosti prometa (izvanredno održavanje), a u skladu s propisima kojima je uređeno održavanje cesta.

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.


Pod održavanjem građevina javne odvodnje oborinskih voda podrazumijeva se upravljanje i održavanje građevina koje služe prihvatu, odvodnji i ispuštanju oborinskih voda iz građevina i površina javne namjene u građevinskom području, uključujući i građevine koje služe zajedničkom prihvatu, odvodnji i ispuštanju oborinskih i drugih otpadnih voda, osim građevina u vlasništvu javnih isporučitelja vodnih usluga koje, prema posebnim propisima o vodama, služe zajedničkom prihvatu, odvodnji i ispuštanju oborinskih i drugih otpadnih voda.


Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.


Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.


Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod održavanjem javne rasvjete podrazumijeva se upravljanje i održavanje instalacija javne rasvjete, uključujući podmirivanje troškova električne energije, za rasvjetljavanje površina javne namjene.
,
Članak 3.

Uslužne komunalne djelatnosti u smislu ove odluke su:
1. usluge ukopa pokojnika unutar groblja,

2. obavljanja dimnjačarskih poslova, 

 
Pod uslugama ukopa pokojnika unutar groblja podrazumijevaju se ispraćaj i ukop unutar groblja u skladu s posebnim propisima.

           Pod dimnjačarskim poslovima podrazumijeva se čišćenje i kontrola dimnjaka, dimovoda i uređaja za loženje u građevinama.

 
Osim ovih djelatnosti od lokalnog je značenja za Općinu Bogdanovci i obavljanje slijedećih komunalnih djelatnosti:
1. dezinfekcija, dezinsekcija, deratizacija;
2. veterinarsko-higijeničarski poslovi;



Pod dezinfekcijom, dezinsekcijom i deratizacijom razumijeva se provođenje obvezne
preventivne dezinfekcije, dezinsekcije i deratizacije radi sustavnog suzbijanja insekata i
glodavaca.


Pod veterinarsko-higijeničarskim poslovima razumijeva se hvatanje i zbrinjavanje pasa i mačaka bez nadzora te uklanjanje uginulih pasa i mačaka i drugih životinja s javnih površina.
       II.     NAČIN OBAVLJANJA KOMUNALNIH DJELATNOSTI
Članak 4.

Komunalne djelatnosti kojima se osigurava održavanje komunalne infrastrukture, odnosno uslužne komunalne djelatnosti iz ove Odluke može obavljati:
1. služba – vlastiti pogon koju osniva jedinica lokalne samouprave/Vlastiti pogon Općine Bogdanovci 

2. pravna i fizička osoba na temelju ugovora o koncesiji

3. pravna i fizička osoba na temelju ugovora o obavljanju komunalne djelatnosti.
4. trgovačko društvo koje osniva jedinica lokalne samouprave ili više jedinica lokalne samouprave zajedno, odnosno trgovačko društvo koje je u su/vlasništvu Općine Bogdanovci 

5. javna ustanova koju osniva jedinica lokalne samouprave
Članak 5.

           Vlastitom pogonu Općine Bogdanovci povjerava se obavljanje slijedećih komunalnih djelatnosti:

1. Održavanje nerazvrstanih cesta

2. Održavanje javnih površina na kojima nije dopušten promet motornim vozilima

3. Održavanje građevina javne odvodnje oborinskih voda

4. Održavanje javnih zelenih površina

5. Održavanje građevina, uređaja i predmeta javne namjene

6. Održavanje groblja

7. Održavanje čistoće javnih površina

Komunalna djelatnost koja se obavlja na temelju koncesije

Članak 6.

Komunalna djelatnost koju mogu obavljati pravne i fizičke osobe na temelju ugovora o  koncesiji na području Općine Bogdanovci je:

1. obavljanje dimnjačarskih poslova
Davatelj koncesije je Općinsko vijeće Općine Bogdanovci.


Koncesija se može dati pravnoj ili fizičkoj osobi registriranoj za obavljanje djelatnosti iz stavka 1. na vrijeme od najduže 5 (pet) godina.

Postupak odabira osobe s kojom se sklapa ugovor o koncesiji provodi se  prema propisima kojima se uređuju koncesije. 
Na sva pitanja u vezi s koncesijama, uključujući i pitanje obračuna naknade za koncesiju, koja nisu uređena Zakonom i ovom Odlukom na odgovarajući se način primjenjuju propisi kojima se uređuje koncesija.
Naknada za koncesiju uplaćuje se u korist proračuna Općine Bogdanovci na način propisan propisom kojim se uređuju koncesije.
Komunalne djelatnosti koje se mogu obavljati na temelju pisanog ugovora 

Članak 7.

 Komunalne djelatnosti koje se mogu obavljati na temelju pisanog ugovora o obavljanju komunalne djelatnosti na području Općine Bogdanovci su:

1. održavanje nerazvrstanih cesta,

2. održavanje javnih površina na kojima nije dopušten promet motornim vozilima,
3. održavanje građevina javne odvodnje oborinskih voda
4. održavanje javnih zelenih površina

5. održavanje groblja 

6. održavanje čistoće javnih površina,

7. održavanje javne rasvjete 
8. prigodno ukrašavanje naselja
9. usluge ukopa pokojnika 

10. dezinfekcija, dezinsekcija, deratizacija

11. veterinarsko-higijeničarski poslovi

Postupak odabira osobe kojima se sklapa ugovor o povjeravanju obavljanja komunalnih djelatnosti, te sklapanje, provedbe i izmjena tog ugovora, provode se prema propisima o javnoj nabavi.


Ugovor o povjeravanju poslova iz stavka 1. ovoga članka može se sklopiti  na vrijeme od  najduže 4 (četiri) godine.


Opseg obavljanja poslova iz ovoga članka određuje se na temelju Programa održavanja komunalne infrastrukture.

Članak 8.

Ugovor o povjeravanju obavljanja komunalne djelatnosti u ime Općine Bogdanovci sklapa  Općinski načelnik.

Ugovor iz stavka 1. ovoga članka sadrži:

1. komunalne djelatnosti za koje se sklapa ugovor,

2. vrijeme na koje se sklapa ugovor,

3. vrstu i opseg komunalnih usluga,

4. način određivanja cijene komunalnih usluga te način i rok plaćanja izvršenih usluga,

5. jamstvo izvršitelja o ispunjenju ugovora.

Članak 9.


U slučaju povećanja ili smanjenja opsega obavljanja komunalne djelatnosti ili cijene u tijeku roka na koji je zaključen ugovor, sporazumno će se sačiniti aneks ugovora, koji odobrava Općinski načelnik.

Obavljanje uslužnih komunalnih djelatnosti financira se sredstvima:

1. iz cijene komunalne usluge

2. iz proračuna jedinice lokalne samouprave

3. iz prihoda određenih posebnim zakonima

4. iz ostalih prihoda.
            Obveze osoba koje obavljaju komunalnu djelatnost

                                           Članak 10.

           Pravna ili fizička osoba odnosno vlastiti pogon koji obavlja komunalnu djelatnost (u daljem tekstu: isporučitelj komunalne usluge) obavlja ovu uslugu u skladu sa Zakonom, odlukom i općim aktima i ugovorima donesenim odnosno sklopljenim na temelju Zakona  i Odluke ako posebnim zakonom nije propisano drugačije.
           Isporučitelj komunalne usluge ne smije bez opravdanih razloga prekinuti ili obustaviti isporuku komunalne usluge.

           Isporučitelj komunalne usluge obvezan je o prekidu isporuke komunalnih usluga i razlozima tog prekida obavijestiti javnost na prikladan način odmah nakon saznanja okolnosti koje su uzrokovale prekid.

IV. PRIJELAZNE I ZAVRŠNE ODREDBE

Članak 11.


Ugovori o obavljanju komunalnih djelatnosti zaključeni prije stupanja na snagu ove Odluke ostaju na snazi do isteka roka na koji su zaključeni ili do raskida istih.

Članak 12.
Za sve što nije uređeno i propisano ovom Odlukom, a odnosi se na komunalne djelatnosti primjenjuju se odredbe Zakona.

Članak 13.

Danom stupanja na snagu ove Odluke prestaje važiti Odluka o komunalnim djelatnostima na području Općine Bogdanovci, KLASA: 022-01/20-01/14, URBROJ: 2196/03-01/01-20-01 od 25.06.2020. godine  („Službeni vjesnik“ Vukovarsko-srijemske županije broj 10/20).

Članak 14.

Ova Odluka stupa na snagu osmog dana od dana objave u „Službenom vjesniku“ Vukovarsko-srijemske županije.

            Predsjednica Općinskog vijeća
                  Anamarija Savić Bajac
